MTWE 3
Ana Lisosa lya Mlungu kwa Ŵandu Lili Lyatuli?
1. Ana lisosa lya Mlungu kwa ŵandu lyaliji lyatuli?
MLUNGU akwete lisosa lyambone kwa ŵandu. Jwalakwe ŵampanganyisye jwamlume ni jwamkongwe jwandanda. Jemanjaji ŵaliji Adamu ni Hawa. Ŵapangenye kuti atameje mumgunda wakusalala. Mlungu ŵasakaga kuti jemanjaji akole ŵanace, soni kuti acilinganye cilamboci kuŵa paladaiso. Ŵasakagasoni kuti ayisamalileje yinyama.—Genesis 1:28; 2:8, 9, 15; alole Maloŵe gakumbesi 6.
2. (a) Ana tukumanyilila catuli kuti Mlungu cacitenda yaŵasakaga? (b) Ana Baibulo jikusasala yatuli pakwamba yakutama ni umi wangamala?
2 Ana akuganisya kuti mpaka yicikomboleka m’weji kutamasoni m’paladaiso? Yehofa akutusalila kuti, “Une mbecete yeleyi, soni cinjiyitenda” (Yesaya 46:9-11; 55:11) Yili yisyene kuti Mlungu cacitenda yakusaka soni pangali campaka cimlepekasye. Yehofa akutusalila kuti ŵakwete lisosa paŵacipanganyaga cilambo capasi. Jwalakwe ‘nganacipanganya pali pangali cakulinga.’ (Yesaya 45:18) Jwalakwe ŵasakaga kuti ŵandu agumbale pacilambo cosope capasi. Ana Mlungu ŵasakaga kuti ŵandu ŵakutama pacilambo capasi aŵe ŵatuli, soni atameje pacilambo capasi kwandaŵi jelewu catuli? Baibulo jikusati, “Ŵakulungama [kapena kuti ŵakupikanila] cacipocela cilambo capasi. Ni cacitamaga mwelemo kwandaŵi syosope.”—Salimo 37:29; Ciunukuko 21:3, 4.
3. Pakuŵa ŵandu akusalwala soni kuwa, ana mpaka papagwe ciwusyo catuli?
3 Nambo lelojino, ŵandu akusalwala, soni kuwa. M’yilambo yejinji, mwana ngondo, soni kuwulagana. Kusala yisyene yeleyi ngaŵa kuti ni yaŵasakaga Mlungu. Nambo ana catendekwe cici kuti yiŵe mwayiŵelelemu, soni ligongo cici yeleyi yatendekwe? Baibulope ni jampaka jitusalile.
MMAGONGO JWA MLUNGU
4, 5. (a) Ana ŵani ŵaŵaliji mkuŵeceta ni Hawa kupitila m’lijoka mumgunda wa Edeni? (b) Ana mpaka yikombolece catuli kuti mundu jwaŵaliji jwacilungamo aŵe jwawiyi?
4 Baibulo jikusatusalila kuti Mlungu akwete mmagongo jakwe. Lina lyakwe akusakolanjidwa kuti ‘Jwakulambusya soni Satana.’ Satana ŵakamulicisye masengo lijoka pakuŵeceta ni Hawa mumgunda wa Edeni. (Ciunukuko 12:9; Genesis 3:1) Jwalakwe ŵalingenye yakuti lijoka liwoneceje mpela likuŵeceta.—Alole Maloŵe gakumbesi 7.
5 Ana tujile kuti Mlungu ni juŵampanganyisye Satana? Iyayi! Jwalakwe ŵaliji Lilayika lyambone lyalyaliji kwinani pandaŵi jele Mlungu ŵalinganyaga cilambo capasi kuti Adamu ni Hawa atamejemo. Nambo jwalakwe jwacenjile nikuŵa Jwakulambusya. (Yobu 38:4, 7) Ana yeleyi mpaka yikombolece catuli? Ana yikusakomboleka catuli kuti mundu jwaŵaliji jwacilungamo acenje nikuŵa jwawiyi? Jwalakwe nganapagwa ali jwawiyi. Nambo jwalakwe akusakumbilaga kapena kusacilila mnope yindu yamsyene. Pakwendelecela kuganicisya ya cindu cakucisakaco ni pakusacikumbila mnope. Ni naga apatile lipesa, akusajiwa cinduco. Pelepa jwalakwe akusaŵa kuti alitesile jika kuŵa jwawiyi.—Aŵalanje Yakobo 1:13-15; alole Maloŵe gakumbesi 8.
6. Ana yakombolece catuli kuti lilayika line liŵe mmagongo jwa Mlungu?
6 Yeleyi ni yayalitendecele lilayika lila. Yehofa ali ŵapanganyisye Adamu ni Hawa, ŵasalile kuti aŵelece ŵanace soni kuti “agumbale pacilambo capasi.” (Genesis 1:27, 28) Komboleka kuti lilayikali lyaganisisye kuti, ‘Ŵandu wosopewo komboleka kulambilaga unejo m’malo mwa Yehofa.’ Palyaganicisyaga mnope yeleyi ni palyakumbilaga mnope yindu ya Yehofa. Lilayikali lyasakaga kuti ŵandu alilambileje. M’yoyo lilayikali lyamlambwisye Hawa ni kumsokonasya. (Aŵalanje Genesis 3:1-5.) Mwakutenda yeleyi, jwalakwe ŵaŵele Satana jwakulambusya, mmagongo jwa Mlungu.
7. (a) Ana ligongo cici Adamu ni Hawa ŵawile? (b) Ligongo cici tukusakalambala soni kuwa?
7 Adamu ni Hawa nganapikanila Mlungu mwati ŵalile cisogosi. (Genesis 2:17; 3:6) Jemanjaji ŵamlemwecesye Yehofa, soni mkupita kwandaŵi ŵawile mpela muŵaŵecetele Yehofa kuti caciwa naga ngakumpikanila. (Genesis 3:17-19) Ŵanace ŵa Adamu ni Hawa ŵaŵele ŵakulemwa mwati nombe nawo akusawaga. (Aŵalanje Aloma 5:12) Kuti tupikanicisye cenene ligongo lyakwe ŵanace ŵa Adamu ni Hawa ŵaŵele ŵakulemwa, kwende tulole cisyasyo aci. Aganisye ya cikomboli cagumbila njelwa, naga cikwete cidindo mkati mwakwe nikuti njelwa syacisikopoceje m’cikombolici sikusaŵasoni syedindice. M’yoyo, Adamu panganampikanila Mlungu, jwaŵele jwakulemwa. Ni ligongo lyakuti m’weji tuli ŵanace ŵa Adamu, wosopewe tuli ŵakulemwa, kapena tujile kuti tuli ŵadindice ni ulemwa wa Adamu. Soni ligongo lyakuti tuli ŵakulemwa, tukusakalambala soni kuwa.—Aloma 3:23; alole Maloŵe gakumbesi 9.
8, 9. (a) Ana Satana jwasakaga kuti Adamu ni Hawa akulupilile cici? (b) Ana ligongo cici Yehofa nganiŵawulaga ŵakwimucilaŵa ndaŵi jijojo?
8 Satana ni jwaŵatandikasisye kuti ŵandu amjimucileje Yehofa. Jwatesile yeleyi mwakwatendekasya Adamu ni Hawa kuti akampikanila Mlungu. Jwalakwe ŵasakaga kuti Adamu ni Hawa akulupilile kuti Yehofa ali jwakulambusya soni ali jwakulamulila jwakusakala jwangakusiŵasosela ŵandu yindu yambone. Ana Yehofa akatesile cici pelepa? Jwalakwe akagambile kuwulaga Adamu, Hawa soni Satana kuti amasye kwimucilako. Nambo, ana akatende yeleyi, yikalosisye kuti Satana ŵasalaga yaunami? Ngamkaniyilosya.
9 Lyelelyo ni ligongo lyakwe Yehofa nganiŵawulaga ŵakwimucilawo ndaŵi jijojo. M’malo mwakwe, jwalakwe ŵapele ŵandu ndaŵi jakuti alilamulile acimsyene. Yehofa atesile yeleyi pakusaka kulosya cenene kuti Satana ali jwakulambusya, soni kuti Yehofa ni jwakusamanyilila yakusosecela ya ŵandu. Tucilijiganya yejinji yakwamba yeleyi mu Mtwe 11. Nambo ana akuganisya uli payaŵasagwile kutenda Adamu ni Hawa? Ana yaliji yakuŵajilwa kwa jemanjaji kumpikanila Satana m’malo mwa kumpikanila Mlungu? Yehofa ŵapele jemanjaji cilicose cakusosecela pa umi ŵawo. Jwalakwe ŵapele umi wamlama, malo gambone gakutama soni masengo gakusangalasya. Nambo Satana pangali cambone cilicose ciŵatendele. Yikaŵe kuti ŵawojo ŵapali pandaŵijo ana akatesile cici?
10. Ana mundu jwalijose akwete upile wakusagula cindu cakusosekwa capi?
10 Mwakulandana ni jemanjaji m’wejisoni tukusosekwa kulisagulila acimsyewe kumpikanila Mlungu kapena iyayi. Kuti tuŵe ni umi yikwegamila payatusagwile panganiji. Mpaka tusagule kumpikanila Yehofa mpela Jwakulamulila jwetu. Patukutenda yeleyi tucikamucisya kulosya kuti Satana ali jwaunami. Kapena mpaka tusagule Satana kuŵa jwakulamulila jwetu. (Salimo 73:28; Aŵalanje Miyambo 27:11.) Ŵandu ŵajinji m’cilamboci ŵangampikanila Mlungu. Yisyene kuti jwalakwe nganaŵa jwakulamulila jwa cilamboci. Sambano naga Mlungu nganaŵa jwakulamulila jwa cilamboci, ana ŵani ŵakucilamulila?
ANA ŴANI ŴAKULAMULILA CILAMBOCI?
11, 12. (a) Ana tukulijiganya cici payaŵetesile Satana pakumpa Yesu maulamusi? (b) Ana malemba gapi gagakulosya kuti Satana ni jwakulamulila jwa cilambo capasici?
11 Yesu jwammanyililaga jwakulamulila jusyesyene jwa cilamboci. Pandaŵi jine Satana “ŵamlosisye Yesu maucimwene gosope ga pacilambo capasi ni lumbili lwawo.” Kaneko Satana ŵamsalile Yesu kuti, “Yindu yosopeyi cinape naga akundindiŵalila ni kulambila une kamope basi.” (Matayo 4:8, 9; Luka 4:5, 6) Sambano aliwusye kuti, ‘yikaŵe kuti maucimwenega nganigaŵa ga Satana, ana niyikakombolece kuti ampe Yesu?’ Ngamkaniyikomboleka. Maboma gosopega gali ga Satana.
12 Nambo komboleka kusimonga kuti, ‘Ana mpaka yikombolece catuli Satana kuŵa jwakulamulila jwa cilamboci? Ana Yehofa ngaŵa ni jwali Mlungu jwamaciligosope jwaŵapanganyisye cilambo cosopeci?’ (Ciunukuko 4:11) Yili yisyene kuti jwalakwe ali jwamaciligosope, nambo Yesu ŵamkolasile Satana kuŵa “jwakulamulila jwa cilamboci.” (Yohane 12:31; 14:30; 16:11) Ndumetume Paulo ŵamkolasilesoni Satana kuti “mlungu jwa ndaŵi ajino.” (2 Akolinto 4:3, 4) Nombe najo ndumetume Yohane jwalembile kuti “cilambo cosope cili m’miyala mwa jwakusakala jula.”—1 Yohane 5:19.
ANA CILAMBO CA SATANA CICIJONANJIDWA CATULI?
13. Ana ligongo cici tukusosekwa cilambo casambano?
13 Cilamboci cikwendelecela kuŵa cakogoya. Pana ngondo, yipupu, kulambusyana, soni ngalwe sili palipose. Ŵandu atamose ali alinjilile catuli, ngaŵa mkupakombola kumasya yakusawusya yosopeyi. Nambo pacangakaŵapa Mlungu cajonanje cilambo cakusakalaci pa ngondo ja Alamagedo, nikuyikasya cilambo casambano cacilungamo.—Ciunukuko 16:14-16; alole Maloŵe gakumbesi 10.
14. (a) Ana Mlungu asagwile ŵani kuti aŵe Mwenye jwa Ucimwene ŵakwe? (b) Ana Baibulo jasasile mkanipaŵe yatuli yakwamba Yesu?
14 Yehofa amsagwile Yesu Klistu kuŵa Mwenye ja boma jakwe jakwinani, kapena kuti Ucimwene wakwe. Yaka masawusande yipiteyo, Baibulo jasasile mkanipaŵe kuti Yesu cacilamulila mpela “Mwenye ja Mtendele” soni kuti boma jakwe ngasijimala. (Yesaya 9:6, 7) Yesu ŵajigenye ŵakulijiganya ŵakwe kuti apopeleje kuti bomaji jiyice. Jwalakwe ŵatite, “Ucimwene wawo uyice. Lisosa lyawo litendekwe pacilambo capasi, mpela kwinani.” (Matayo 6:10) Mu Mtwe 8, cacilijiganya yawucitenda Ucimwene wa Mlungu kuti ujinjile m’malo mwa maboma ga pacilambopa. (Aŵalanje Danieli 2:44.) Kaneko Ucimwene wa Mlungu ucilinganya cilamboci kuŵa malo gakusalala.—Alole Maloŵe gakumbesi 11.
CILAMBO CAPASI CASAMBANO CIŴANDICILE
15. Ana “cilambo capasi casambano” cikusagopolela cici?
15 Baibulo jikutusalila kuti, “Tukwembeceya kwinani kwasambano soni cilambo capasi casambano,” soni “mwelemu muciŵa cilungamo.” (2 Petulo 3:13; Yesaya 65:17) Ndaŵi sine Baibulo pajikusala ya “cilambo capasi,” jikusaŵa jili mkusala yakwamba ŵandu ŵakutama pacilambo capasi. (Genesis 11:1) M’yoyo, “cilambo capasi casambano” cacilungamo cikugopolela ŵandu ŵakusampikanila Mlungu ŵele Mlungujo cacapa majali.
16. Ana mtuka wambone watuli wele Mlungu cacapa ŵacacitama m’cilambo casambano, soni tukusosekwa kutenda cici kuti tukapocele mtuka welewu?
16 Yesu ŵasasile kuti ŵandu ŵacacitama m’cilambo casambano cacipegwa “umi wangamala.” (Maliko 10:30) Ana tukusosekwa kutenda cici kuti tukapocele nawo mtuka welewu? Kuti tupate kwanga kwakwe, kwende tuŵalanje Yohane 3 ndime 16 soni 17 ndime 3. Sambano kwende tulole yajikusasala Baibulo pakwamba ya muwuciŵela umi m’cilambo capasi ca Paladaiso.
17, 18. Ana tukumanyilila catuli kuti pacilambo cosope paciŵa mtendele?
17 Ndamo syakusakala, ngondo, kasa malamusi, soni yakuwulasyana yicimala. Ŵandu wosope ŵakusakala cacimala pacilambo capasi. (Salimo 37:10, 11) Mlungu cacimasya ‘ngondo pacilambo cosope capasi.’ (Salimo 46:9; Yesaya 2:4) Cilambo capasi cicigumbala ni ŵandu ŵakusamnonyela soni ŵakusampikanila Mlungu. Paciŵa mtendele ŵangamala.—Salimo 72:7.
18 Ŵandu ŵa Yehofa cacilipikana kuti pangali cakwajogoya. Kalakala, Ayisalayeli naga ampikanile Mlungu, ŵaŵaga pa mtendele ligongo jwalakwe ŵacenjelaga. (Levitiko 25:18, 19) M’cilambo casambano, ngasitujogopa cilicose kapena mundu jwalijose.—Aŵalanje Yesaya 32:18; Mika 4:4.
19. Ana ligongo cici mpaka tuŵe ŵakusimicisya kuti pacilambo capasi casambano paciŵa yakulya yejinji?
19 Kuciŵa yakulya yejinji. “Pacilambo capasi paciŵa yagungula yejinji. Penani pa matumbi paciŵa yagungula yejinji.” (Salimo 72:16) Yehofa “Mlungu jwetu, cacitujaliwa,” soni “cilambo cicikoposya yisogosi yakwe.”—Salimo 67:6.
20. Ana tukumanyilila catuli kuti cilambo cosope ciciŵa paladaiso?
20 Cilambo cosope capasi ciciŵa paladaiso. Ŵandu cacikola nyumba soni migunda jakusalala. (Aŵalanje Yesaya 65:21-24; Ciunukuko 11:18.) Cilambo cosope capasi ciciŵa cakusalala mpela muwaŵelele mgunda wa Edeni. Ndaŵi syosope Yehofa cacitupaga yiliyose yatukusasosecela. Pakwamba ya Yehofa Baibulo jikusati, “Akusatambasukula mkono wawo ni kwanilisya cakumbila ca cindu cilicose ca umi.”—Salimo 145:16.
21. Ana tukumanyilila catuli kuti paciŵa mtendele pasikati pa ŵandu ni yinyama?
21 Paciŵa mtendele pasikati pa ŵandu ni yinyama. Yinyama ngasiwulasyasoni ŵandu. Ŵanace ŵacinondipile ngasajogopa atamose pali ni yinyama yayikusawoneka yakogoya moŵa agano.—Aŵalanje Yesaya 11:6-9; 65:25.
22. Ana Yesu cacitenda yatuli kwa ŵandu ŵakulwala?
22 Pangali jucacilwalaga. Yesu paŵaliji pacilambo capasi, ŵaposisye ŵandu ŵajinji ŵakulwala. (Matayo 9:35; Maliko 1:40-42; Yohane 5:5-9) Nambo jwalakwe mpela Mwenye jwa Ucimwene wa Mlungu, caciposya mundu jwalijose. Pangali mundu jucaciŵeceta kuti, “Une ngulwala.”—Yesaya 33:24; 35:5, 6.
23. Ana Mlungu cacitenda yatuli kwa ŵandu ŵaŵawile?
23 Ŵawe caciŵasoni cijumi. Mlungu ŵasasile kuti cacajimusya ŵandu ŵajinji ŵaŵawile. Baibulo jikusati, “Kuciŵa kwimuka kwa ŵakulungama ni ŵangalungama ŵakwe.”—Aŵalanje Yohane 5:28, 29; Masengo 24:15.
24. Ana akupikana uli pakwamba yakutama ni umi m’Paladaiso?
24 Pelepa tukusosekwa kusagula. Mpaka tusagule kulijiganya ya Yehofa ni kumtumicilaga, kapena kutendaga yatukusaka. Naga tukusagula kumtumicila Yehofa, nikuti mpaka tukole cembeceyo cambone kusogolo. Mundu jwine ali am’ŵendile Yesu kuti camkumbucile pacaciwa, Yesu ŵamsalile kuti, “Timciŵa ni une m’Paladaiso.” (Luka 23:43) Kwende tulijiganye yejinji yakwamba Yesu Klistu soni yacacitenda pakwanilisya yilanga ya Mlungu.
kam_Latn bem_Latn bem_Latn tum_Latn nya_Latn tum_Latn tum_Latn tum_Latn tsn_Latn tum_Latn tum_Latn tum_Latn nya_Latn tum_Latn ssw_Latn tum_Latn tum_Latn bem_Latn tum_Latn cjk_Latn nya_Latn tum_Latn tum_Latn tum_Latn tum_Latn bem_Latn lin_Latn tum_Latn tum_Latn tum_Latn tum_Latn tum_Latn tum_Latn bem_Latn tum_Latn bem_Latn tum_Latn tum_Latn tum_Latn tum_Latn bem_Latn tum_Latn tum_Latn tum_Latn bem_Latn bem_Latn nya_Latn tum_Latn tum_Latn bem_Latn